Predkladacia správa

Vláda SR svojím Uznesením č. 477 zo dňa 24.6.1997 súhlasila s uzavretím Rámcovej zmluvy medzi Slovenskou republikou a Európskou investičnou bankou na roky 1997 až 1999 (ďalej len Rámcová zmluva). Predmetná Rámcová zmluva sa naďalej vykonáva a je v platnosti. 
Pri vykonávaní Rámcovej zmluvy v praxi vzniká situácia, keď EIB požiada Ministerstvo financií SR vyjadriť súhlasné stanovisko v zmysle článku 1 ods. (2) predmetnej Rámcovej zmluvy. Podľa stanoviska právnikov pri vydávaní súhlasného stanoviska k projektom, ktoré má záujem úverovať EIB ide o prekračovanie kompetencií ministra financií, pretože podľa textu Rámcovej zmluvy medzi SR a EIB z 18.7.1997 má ísť o vyjadrenie, že vláda SR požaduje financovanie pre projekt alebo uznáva, že financovanie spadá pod túto Rámcovú zmluvu. 
V snahe zosúladiť praktické vykonávanie s textom Rámcovej zmluvy navrhujeme, aby vláda SR delegovala túto rozhodovaciu právomoc na ministra financií SR a ako alternáta štátneho tajomníka MF SR.
Na základe vyjadrenia EIB ide o štandardný postup, ktorý sa uplatňuje v členských štátoch EÚ a ktorý účinne fungoval pri tisíckach projektoch a nikdy nespôsobil žiadne problémy. Súčasne tento postup zabezpečuje ochranu dôverných bankových informácií týkajúcich sa projektov pre súkromný sektor. Týmto postupom sa podporí zámer vlády SR využiť úlohu EIB pri investíciách do súkromného sektora na Slovensku v budúcnosti.
Materiál bol predložený na pripomienkové konanie, v rámci ktorého neboli vznesené žiadne výhrady.